પહેલી વાત ક્રાઇમ બ્રાન્ચની સિનિયર ઇન્સ્પેક્ટર શિવાની રૉયના પાત્રની. સાદી સમજ માટે એવું કહી શકાય કે શિવાની સિંઘમનો ફીમેલ અવતાર છે, પરંતુ તે સિંઘમની જેમ વારે-વારે ઇમોશનલ થઈને ડંડા નથી ઉપાડી લેતી. તે ઠંડા કલેજે કામ કરે છે. તેનો એક પરિવાર પણ છે, પરંતુ તે ગુનાખોરીની દુનિયાનું ટેન્શન ઘરમાં નથી લાવતી. તેના કામના કલાકો છે, પણ સામે પક્ષે તેનો પરિવાર પણ સમજુ છે. બર્થ-ડેના દિવસે પણ ઘરે આવતાં મોડું થઈ જાય તો મોઢું ચડાવવાને બદલે જે ક્ષણો મળે છે એને માણી લેવામાં માને છે. એટલે જ તે વાસ્તવિકતાની વધારે નજીક લાગે છે. એક પોલીસ-અધિકારીનું નાટuાત્મકતા વિનાનું માનવીય પાસું પ્રદીપ સરકારે બખૂબી ઝીલ્યું છે. પતિ કાબેલ ડૉક્ટર છે, પરંતુ ઘરની નેમપ્લેટ પર પત્ની શિવાનીનું નામ પહેલાં લખાયેલું દેખાય છે.